F’Malta fl-aħħar għaxar snin kienu rrapurtati 300 każ ġdid ta’ HIV u 47 każ ta’ AIDS. Ftit aktar minn 200 kienu rġiel. F’aktar minn nofs il-każijiet ta’ HIV fl-aħħar għaxar snin, il-virus kien trasmess permezz ta’ kuntatt sesswali.  Għaxar persuni biss kienu infettati bil-mikrobu minħabba t-teħid tad-droga permezz tat-titqib. Is-sena li għaddiet ġew rappurtati 36 każ ta’ HIV u każ wieħed ta’ AIDS/ Ħafna minn dawk infettati bil-virus kienu barranin. Il-mikrobu tal-HIV jinfetta u jkisser is-sistema immunitarja tal-bniedem. B’dan il-mod idgħajjef il-ġisem li ma jibqax kapaċi jiġġieled infezzjonijiet komuni. Persuna bl-HIV li ma tingħatax trattament iddum sa 10 snin biex tiżviluppa l-AIDS. Minkejja li żdied l-għarfien dwar it-tixrid u l-effetti tal-mikrobu, ir-rata tal-HIV fid-dinja inkluż f’Malta qed tiżdied minn sena għall-oħra. Charmaine Gauci, Direttur tad-Dipartiment tal-Promozzjoni tas-Saħħa u l-Prevenzjoni tal-Mard qalet li din iż-żieda qed tiġri għax proprju qed naraw aktar nies li qed jadottaw stil ta’ ħajja li aktar huwa liberali. Qalet li waħda mill-modi kif tiġi trasmessa l-HIV hi meta persuna jkollha kuntatt ma’ persuna li huwa għandu l-HIV. Għalhekk qalet li trid issir enfasi biex persuni jkollha partner wieħed u jekk tiddeċiedi li jkollha iżjed minn wieħed tuża l-protezzjoni. Lejlet il-jum dinji tal-AIDS, id-Dipartiment tal-promozzjoni tas-saħħa u l-għaqda studenti tal-mediċina organizzaw mixja biex minbarra li jqajmu aktar għarfien dwar l-HIV u l-AIDS – jiġġieldu l-istigma li ġġor magħha din il-marda u jħeġġu lil min jaħseb li hu infettat biex ifittex l-għajnuna u jitkellem.